Hallituksen toiminnassa näyttää olevan tärkeintä, miltä puuhastelu näyttää, ei se mitä, se saa aikaan. Innovaatioseteli, jep. Pannaan se isolla kalvoihin! Innovaatiopankki? Pannaan vielä isommalla! Aikuisten maailmassa kaikki tietävät, että julkiseen innovaatiopankkiin päätyvät vain ne ideat, jotka on vakavasti otettavissa yrityksissä jo hylätty kannattamattomina. Kannattavia ideoita ne vievät itse eteenpäin. Vai luuleeko hallitus, että suomalaisissa yrityksissä on niin paljon loistavia ideoita, ettei aika riitä kaikkien kaupallistamiseen? Toisaalta, perustihan valtio yhdeksänkymmentäluvun laman aikaankin roskapankin. Mutta se, että aikuiset miehet uskovat, että yksinyrittäjillä tai ansiosidonnaisella työttömyyskorvauksella ponnistelevilla on tilillään piilossa kymmeniä miljoonia, joilla jo kerran hylätystä idean tyngästä hiotaan toimiva prototyyppi, rämpätään ylös tuotanto ja pystytetään kansainvälinen jakeluverkosto, on hämmästyttävää.

Viiden tuhannen euron innovaatiosetelistäkään ei taida olla muuta hyötyä, kuin että kyvyttömät konsultit käyvät keräämässä ne pienyrityksiltä. Koska Olli Rehn kuitenkin uskoo konsulttien kykyyn innovoida uusia tuotteita, voisiko hän kertoa edes yhden esimerkin uudesta huipputuotteesta, johon joku pienyrittäjä on ostanut idean konsultilta viidellä tonnilla? Voisi kertoa myös konsultin kännykän numeron. Haluaisin oitis ostaa kyseiseltä Pelle Pelottomalta kymmenkunta loistavaa tuoteideaa.

Ministerimersulla on mukava vedellä moottoritiellä ohituskaistaa. Siitä varmaan kalvoihin tuli ohituskaista niille start up -yrittäjille, jotka jonottavat innoissaan miljoonat salkussa Suomeen muuttoa. Ihan aikuisten oikeasti! Jos joku haluaa sijoittaa Suomeen, sen pystyy tekemään jo tänään ilman kaistoja. Vain ani harva, jos yksikään, ulkomainen sijoittaja haluaa siirtää kirjansa Suomeen. Enemmän näyttää olevan haluja toiseen suuntaan, kun niin monet kotimaiset tuntuvat pakkailevan matkalaukkujaan. Kannattaisiko mieluummin miettiä, mikä kannustaisi heitä jäämään? Vai onko hallitukselta mennyt käsitteet sekaisin? Vain asfaltoitu tie on infrainvestointi, paperinen kaista ei ole. Kysykää Keynesiltä, jos ette usko.

Kuinka kauan täytyy odottaa, että hallitus ymmärtää miten yritykset toimivat? Yritys palkkaa lisää työntekijöitä, jos se on varma, että pystyy myymään ostetun työpanoksen asiakkailleen voitolla. Jos ei ole, ei palkkaa. Hallituksen tehtävänä on kaventaa työn ostamisen ja myymisen välistä kuilua. Se on hallituksen omissa käsissä. Vain sillä tavalla suomalaiset yritykset ja Suomi menestyvät. Ei konsulttiseteleillä, ei roskapankeilla eikä ohituskaistoilla.

Minua on alkanut pelottaa hallituksen osaamattomuus. Yrityksissä noin kyvytön johto pantaisiin vaihtoon.